Studie: Så mange flere leveår gir røykeslutt
Både storrøykere og andre røykere får forlenget livet med overraskende mange år om de slutter, ifølge ny forskning. – Dette er en gladnyhet. Det hjelper å slutte uansett alder. Helsegevinsten kommer veldig raskt etter at du har sluttet å røyke, sier Inger Torhild Gram, lege og professor i forebyggende medisin ved UiT Norges arktiske universitet. Hun er en av forskerne bak en ny studie om røyking og levetid, som nylig er publisert i det anerkjente tidsskriftet New England Journal of Medicine Evidence. Rundt 320.000 nordmenn mellom 16 og 74 år røyker daglig, ifølge Helsedirektoratet. I tillegg sier rundt ni prosent at de røyker av og til. Det er flest som røyker daglig blant dem over 45 år. Det har likevel lenge vært en nedgang i antallet som røyker. Utgangspunktet for studien var at man ønsket å undersøke effekten av røykeslutt på levealder, og dette er et samarbeid mellom norske og kanadiske forskere. Grunnlaget er befolkningsundersøkelser med totalt 1,5 millioner personer i USA, Storbritannia, Canada og Norge. Personene ble i gjennomsnitt fulgt i 15 år. Rundt 123.000 dødsfall ble registrert etter at dataene var koblet til dødsårsaksregistrene.  Det store materialet gjør at forskerne har detaljerte tall å gå ut fra. Aldri for sent Et av hovedfunnene er at røykere har tre ganger så høy risiko for å dø for tidlig, sammenlignet med de som aldri har røykt. I gjennomsnitt vil man dø 12 år for tidlig. Men andre hovedfunn i studien er ifølge Gram svært oppløftende. – Det er aldri for sent å slutte å røyke. Jeg har inntrykk av at mange som har røykt i 30 år og lengre, tror det ikke nytter, men den myten kan vi avlive, sier røykeforskeren. De som har røykt siden de var i tenårene, men som slutter før de er 40 år, kan forlenge levealderen med i gjennomsnitt 12 år, og oppnå en alder som er nesten lik en som aldri har røykt. – Overdødeligheten på grunn av røyking går tilbake mye raskere enn vi har trodd. I løpet av de tre første årene etter røykeslutt, har den som tidligere røykte, lagt til fem år lengre levetid i gjennomsnitt, sammenlignet med de som fortsetter å røyke. Dersom man slutter ved 40–49 års alder, kan man forlenge levealderen med seks år i gjennomsnitt. Selv de som sluttet å røyke i aldersgruppen 50 til 59 år kunne få gevinst på så mye som 2,5 år i ekstra leveår, sammenlignet med hvis de fortsatte å røyke. Ønsker blå resept Gevinsten i flere leveår var lik hos kvinner og menn. – Det er viktig at funnene våre brukes til å informere de mer enn en milliard røykerne over hele verden om de store fordelene ved å slutte å røyke, og at de kommer hurtig, sier Gram. Hun understreker at det er økt levealder etter røykeslutt denne studien har sett på. Fra før vet vi at risikoen for å få sykdommer som hjerte- og kar, kreft og kols også reduseres ved røykeslutt. Gram vet det er vanskelig å slutte. Mange er både sosialt og biologisk avhengig av å røyke, og får mye ubehag om de ikke får nikotin. Hun peker på at sigaretten er utformet for å skape og opprettholde nikotinavhengighet. Det finnes både nikotinlegemidler kjøpt i butikk og enda mer effektive medisiner på resept som er beregnet for røykeslutt. De må man betale for selv. – Jeg mener disse bør gis på blå resept, jo før jo heller. Studier har vist at slike medisiner øker sannsynligheten mye for at man klarer å slutte. Gram mener at fastlegene kan spille en enda viktigere rolle enn det de gjør i dag, ved å formidle at det nytter å slutte uansett alder. – Mange gjør allerede en god jobb med å skrive ut resept på røykesluttmedisin, følge opp pasienten og henvise til Frisklivssentralen for å treffe likesinnede. Hun viser også til at vi har kunnskap om at når prisen øker med 10 prosent på sigarettene ved hjelp av skatter og avgifter, reduseres andelen røykere med rundt fem prosent. Selv om færre unge røyker, er Gram bekymret for bruken av e-sigaretter, fordi forskning viser at mange kan gå over til vanlige sigaretter. Tett oppfølging Marte Kvittum Tangen, leder i Norsk forening for allmennmedisin og spesialist i allmennmedisin, mener funnene i denne studien er veldig godt nytt for alle som har sluttet å røyke eller vurderer å slutte å røyke. – Det nytter! Vi har lenge visst at man oppnår positiv effekt på helsen allerede første dag etter røykeslutt, men at de så tydelig kan vise at det så tidlig som tre år etter røykeslutt er så gode resultat med redusert risiko for hjerte-kar hendelser, lungesykdommer, kreft og til og med død, er viktig og nyttig. Hun peker også på at det er veldig vanskelig å slutte å røyke, fordi det er både en psykisk og en fysisk avhengighet. – Det er individuelle variasjoner i hvilke tiltak som har best effekt, men for de fleste virker det med tett oppfølging, hjelp til røykesluttmotivasjon og medikamenter. Alle som røyker vet at det er helseskadelig, men alle vet ikke at de kan få hjelp hos fastlegen. For å få enda flere til å slutte må vi ha individuelt tilpasset røykeslutthjelp Selv har hun hatt mange pasienter som har klart å slutte å røyke ved hjelp av medikamenter. – Noen får bivirkninger og klarer ikke å bruke dem, men for veldig mange er det god hjelp. Det er et problem at det er kostbare medisiner, men kostnaden per måned blir for de fleste mindre enn ved å fortsette å kjøpe røyk.
Røykere kan forlenge livet med mange år ved å slutte, ifølge ny forskning Undersøkelse av 1,5 millioner personer i USA, Storbritannia, Canada og Norge Røykere har tre ganger høyere risiko for tidlig død, men slutter man, reduseres risikoen raskt Slutter man før 40 år, kan man forlenge levealderen med 12 år Forsker mener funnene bør brukes til å informere røykere om fordelene ved å slutte